Beat ’em up

Beat 'em up (გამოითქმის როგორც ბით-ემ-აფ; ), ასევე ცნობილია როგორც brawler (ბროლერი) და beat 'em all) — ვიდეო თამაშების ჟანრი, რომელშიც მთავარი აქცენტი კეთდება ძირითადად ხელით ან ზოგჯერ ცივი იარაღით ბრძოლაზე მრავალი მოწინააღმდეგის წინააღმდეგ. ტრადიციული beat 'em up თამაშებში ჩხუბი ხდება მოძრავ, ორ განზომილებიან (2D) დონეებზე, ხოლო მრავალი თანამედროვე თამაში მოიცავს უფრო ღია სამ განზომილებიან (3D) გარემოს კიდევ უფრო მეტი მტრის ჩართულობით. გეიმპლეი ძირითადად არკადული ჟანრის კონცეფციას მისდევს, მაგალითად, ადვილია შესასწავლად, მაგრამ რთული დასაუფლებლად, ხოლო საბრძოლო სისტემა, როგორც წესი, უფრო განვითარებულია, ვიდრე სხვა საიდ-სქროლერ () ექშენ თამაშებში. ჟანრის მთავარი მახასიათებლებია ორმოთამაშიანი კოოპერატიული რეჟიმი და მრავალი სათამაშო პერსონაჟი. ამ თამაშების უმეტესობა ქალაქურ გარემოში მიმდინარეობს და დანაშაულთან ბრძოლის ან შურისძიების სიუჟეტებს მოიცავს, თუმცა ზოგიერთ თამაშს შეიძლება ისტორიული, სამეცნიერო ფანტასტიკური ან ფანტასტიკური თემები ახლდეს თან.

პირველი beat 'em up თამაში „Kung-Fu Master“ 1984 წელს გამოვიდა, რომელიც ჰონგ-კონგურ საბრძოლო ხელოვნების ფილმებს ეფუძნებოდა. 1986 წლის „Nekketsu Kōha Kunio-kun“-მა შემოიღო ე.წ. Belt scroll ფორმატი, რომელიც შემდგომში ფართოდ გამოიყენეს სხვა თამაშებში. ასევე განავრცო თანამედროვე ქალაქური გარემოს კონცეფცია, ხოლო მის დასავლურ ლოკალიზებული ვერსიაში „Renegade“, კრიმინალური სამყაროს შურისძიების სიუჟეტები კიდევ უფრო გაღრმავდა, რაც დასავლური აუდიტორიისთვის უფრო მიმზიდველი გახდა. ჟანრმა დიდ პოპულარობას მიაღწია 1987 წელს „Double Dragon-ის გამოსვლით, რომელმაც განსაზღვრა ორმოთამაშიანი კოოპერატიული რეჟიმი და belt scroll-ის ფორმატი. კლასიკად არის მიჩნეული ამ პერიოდში გამოსული „Streets of Rage“, „Final Fight“, „Golden Axe“ და „Teenage Mutant Ninja Turtles“.

1990-იანი წლების ბოლოს, 3D-პოლიგონური ტექნოლოგიის გაჩენასთან ერთად ჟანრის პოპულარობამ შესამჩნევად იკლო, თუმცა 2010-იანი წლებიდან, ტრადიციულმა 2D beat 'em up თამაშებმა კვლავ მოიპოვეს პოპულაროვა, ისეთი თამაშებით როგორებიცაა: „Dungeon Fighter Online“, „Dragon's Crown“, „Streets of Rage 4“ და „Teenage Mutant Ninja Turtles: Shredder's Revenge“.

რესურსები ინტერნეტში
 Genre: Beat 'em up / Brawler  at MobyGames

სქოლიო

კატეგორია:ვიდეო თამაშის ჟანრები
კატეგორია:Beat ’em up